11/11/2010 | Administración LocalMunicipal
Oleiros
Persoal
Convocatoria e bases para a cobertura, por persoal laboral fixo, dunha praza de traballador social

Por resolución número 4889/10, do 2 de novembro, aprobouse a convocatoria e bases específicas para a cobertura, por persoal laboral fixo, dunha praza de traballador social. O prazo de presentación de solicitudes (20 días naturais) comezará ao día seguinte da publicación do anuncio desta convocatoria no B. O. E. Esta convocatoria específica constitúe o desenvolvemento das bases da convocatoria unitaria (cuxo texto íntegro se publicou no BOP núm.65, do 20/04/2010 e a súa modificación no B. O. P. nº 113, do 17/06/2010)) para a provisión de prazas vacantes convocadas por esta Corporación para o ano 2010 e seguintes. Concurso libre. Unha praza de traballador social, persoal laboral fixo. Percibirá as retribucións correspondentes asimiladas ao grupo A2 funcionarial e demais retribucións complementarias consonte os acordos adoptados pola Corporación para o efecto e concretados na relación orzamentaria. Os aspirantes precisan estar en posesión do título de Diplomado en Traballo Social ou equivalente, ou en condición de obtelo na data de remate do prazo de admisión de instancias. As taxas por dereitos de exame fíxanse na cantidade de dezanove euros e vinte e sete céntimos de euro (19,27.- €), segundo o estipulado na Ordenanza fiscal reguladora das taxas por dereitos de exame. As solicitudes de participación no procedemento presentaranse mediante instancia dirixida ao Sr. alcalde do Concello de Oleiros no modelo oficial que se facilitará na dita entidade para o efecto. Presentaranse no rexistro xeral do Concello de Oleiros, durante o prazo de 20 días naturais contados a partir do seguinte ao da publicación do anuncio da convocatoria no B. O. E. As instancias tamén poderán remitirse en calquera das formas previstas no artigo 38.4 da Lei de réxime xurídico das administracións públicas e do procedemento administrativo común. Á instancia achegaranse inescusablemente: a) Resgardo normalizado acreditativo do pagamento das taxas por dereitos de exame nas entidades colaboradoras (Caixa Galicia; Caixanova; la Caixa; Banco de Santander; Banco Pastor; BBVA) ou xiro postal/ telegráfico remitido ao seguinte enderezo: Xestión Tributaria Recadadora Avda. Ernesto Che Guevara nº 12, baixo 15172 - Perillo Oleiros - A Coruña b) Fotocopia compulsada do DNI ou documentación equivalente. c) Orixinal ou fotocopia compulsada do título esixido na base 3 para participar neste proceso selectivo. d) Relación circunstanciada dos méritos que se aleguen, unindo á devandita relación os documentos xustificativos dos mesmos (orixinais ou fotocopias compulsadas), xa que non se tomarán en consideración, nin se avaliarán aqueles que non queden debidamente acreditados, en todos os seus extremos, no momento da presentación da instancia e dentro do prazo conferido para a súa presentación. e) Currículo do aspirante e a memoria prevista na base 5.2. Nesta fase avaliaranse os seguintes méritos: a) Servizos prestados con anterioridade na Administración pública ou na empresa privada, en postos de traballo de contido similar aos da praza convocada: 1 punto por ano traballado ata un máximo de 9 puntos. Para estes efectos non se computarán os servizos de duración inferior a un ano nin os que se prestasen simultaneamente con outros igualmente alegados e reduciranse proporcionalmente os prestados a tempo parcial. b) Cursos realizados en institucións públicas e organismos oficiais homologados ou empresas e fundacións privadas que desenvolvan a súa actividade na rama de servizos sociais, sempre que teñan relación cos contidos da praza,(ata un máximo de 5 puntos), de acordo co seguinte baremo: · Cursos de 20 a 49 horas: 0,25 puntos. · Cursos de 50 a 99 horas: 0,50 puntos. · Cursos de 100 a 200 horas: 0,70 puntos. · Cursos de mais de 200 horas: 0,90 puntos. Os méritos alegados polos aspirantes deberán acreditarse do seguinte xeito e dentro do prazo de presentación de instancias: - Os servizos prestados na administración pública, mediante certificación expedida pola autoridade ou funcionario competente, que reflicta os labores realizados. - Os servizos prestados en empresas privadas, mediante a presentación inescusable do modelo oficial de certificado de empresa ou certificado de vida laboral aos que se deberán acompañar, inescusablemente, os contratos de traballo debidamente rexistrados polo INEM. - Os diplomas ou documentos que acrediten a realización dos cursos deberán expresar a duración en horas ou xornadas completas e, expresar con suficiente claridade o seu contido básico. Non se terán en conta nos casos nos que non se exprese ou esta sexa inferior a 20 horas. Só se valorarán os méritos que o tribunal considere suficientemente acreditados que, en todo caso, deberán ser xustificados mediante documentos orixinais ou fotocopias compulsadas dentro do prazo de presentación de instancias. A cualificación final máxima a acadar na fase de avaliación de méritos será de 14 puntos. Elaboración dunha memoria –redactada integramente en lingua galega- que deberá presentarse inescusablemente dentro do prazo de presentación de instancias xunto co currículo do aspirante, coas seguintes características: extensión non superior a 30 folios, formato A4 a dobre espazo, que versará sobre o traballo a desenvolver e funcións que consideran propias da praza convocada nun concello medio asi como a estrutura que debe ter un Departamento de Benestar Social nun Concello de características similares ao de Oleiros. Defenderase ante o tribunal cualificador outorgándose un tempo máximo de media hora para cada aspirante para estes efectos. Esta memoria conterá polo menos os seguintes apartados: • Introdución e descrición xeral do lugar de traballo. • Proposta de estrutura e funcionamento, fundamentada, dun departamento de Benestar Social. • Descrición xeral do posto de traballo. • Principais funcións do posto de traballo. • Relación debida co resto do persoal do departamento de Benestar Social. Enténdese por un Concello medio un coas seguintes características: • Equipo interdisciplinar • 34.000 habitantes aproximadamente • Atención centralizada A dita memoria será avaliada conxuntamente cunha entrevista persoal curricular, na que se poderán facer preguntas sobre o seu contido. Avaliaranse os coñecementos sobre a materia, os coñecementos da lingua galega e as aptitudes do aspirante relacionadas no currículo e debidamente acreditadas. A memoria e a entrevista serán avaliadas de xeito conxunto sobre un máximo de 12 puntos dos que un máximo de 10 poderán ser outorgados á memoria e 2 puntos á entrevista curricular. Contra a resolución que aproba estas bases, que esgota a vía administrativa, poderán os interesados interpoñer recurso potestativo de reposición ante o alcalde ou órgano delegado no prazo dun mes contado a partir do día seguinte ao da publicación deste anuncio no Boletín Oficial da Provincia da Coruña, de conformidade co establecido na Lei 30/1992 do 26 de novembro de réxime xurídico das administracións públicas e procedemento administrativo común, segundo a redacción dada pola Lei 4/1999 do 13 de xaneiro, ou recurso contencioso-administrativo ante o Xulgado Contencioso-Administrativo da Coruña, no prazo de dous meses desde o citado día. Oleiros, 4 de novembro de 2010 A primeira tenente de alcalde delegada de Interior Dolores Esther Aixa Maria Konate Pujol Busquets